ORDE do 16 de maio de 2005 pola que se lle concede autorización definitiva ao centro autorizado de música da Real Sociedade Económica de Amigos do País de Santiago de Compostela para impartir as ensinanzas de grao medio de música establecidas na Lei orgánica 1/1990, de ordenación xeral do sistema educativo.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 17/06/2005

Segundo o disposto no artigo 31 do Estatuto de autonomía de Galicia é competencia da Comunidade Autónoma galega a regulamentación e administra
ción do ensino en toda a súa extensión, niveis e graos, modalidades e especialidades, e o artigo 1 do Decreto 213/1998, do 10 de xullo, DOG do 23 de xullo, establece que a Consellería de Educación e Ordenación Universitaria é o órgano da Administración da Comunidade Autónoma de Galicia a que lle corresponden as ditas competencias.
Tendo en conta que o dito centro vén impartindo, ademais do grao elemental, as ensinanzas de música de grao medio, con carácter provisorio, en virtude do disposto na disposición transitoria terceira do Real decreto 389/1992, do 15 de abril, BOE do 28 de abril.
Vistos os correspondentes informes, nos cales se acredita o cumprimento efectivo dos requisitos mínimos que establece o Real decreto 389/1992, do 15 de abril, para os centros que imparten as ensinanzas artísticas previstas no capítulo primeiro do título II da Lei orgánica 1/1990, do 3 de outubro, de ordenación xeral do sistema educativo, e de que a estrutura e planificación académica do centro se axusta ao disposto no Decreto 253/1993, do 29 de xullo, polo que se establece o currículo do grao elemental e do grao medio das ensinanzas de música e o acceso aos ditos graos, DOG do 25 de outubro, modificado e ampliado polo Decreto 179/2003, do 27 de febreiro, DOG do 14 de marzo.
Esta consellería, por proposta da Dirección Xeral de Centros e Ordenación Educativa,
DISPÓN:
Primeiro.-Autorizar para impartir, con carácter definitivo, as ensinanzas correspondentes ao grao medio de música establecidas na Lei orgánica 1/1990, do 3 de outubro, de ordenación xeral do sistema educativo, ao centro autorizado de música da Real Sociedade Económica de Amigos do País de Santiago de Compostela, segundo os datos que figuran no anexo desta orde.
Segundo.-En cumprimento do establecido na disposición adicional terceira do Decreto 253/1995, do 29 de setembro, o mencionado centro queda adscrito para efectos administrativos ao Conservatorio Profesional de Música de Santiago de Compostela.
Contra esta orde, que esgota a vía administrativa, os interesados poderán interpoñer recurso potestativo de reposición perante o conselleiro de Educación e Ordenación Universitaria, no prazo dun mes, a partir do día seguinte ao da súa publicación no Diario Oficial de Galicia, segundo o disposto nos artigos 116 e 117 da Lei 4/1999, BOE do 14 de xaneiro, de modificación da Lei 30/1992, de réxime xurídico das administracións públicas e do procedemento administrativo común, ou ben directamente o recurso contencioso-administrativo, no prazo de dous meses, perante o Tribunal Superior de Xustiza de Galicia.
Disposición derradeira
Esta orde entrará en vigor a partir do día seguinte ao da súa publicación no Diario Oficial de Galicia.
Santiago de Compostela, 16 de maio de 2005.
Celso Currás Fernández
Conselleiro de Educación e Ordenación Universitaria
ANEXO
Provincia: A Coruña.
Concello: Santiago de Compostela.
Localidade: Santiago de Compostela.
Enderezo: Praza Salvador Parga nº 4.
Código: 15023120.
Titular: Real Sociedade Económica de Amigos do País de Santiago de Compostela.
Denominación: Centro Autorizado de Música Profesional R.S.E. de Amigos do País.
Postos escolares autorizados: 160 de grao elemental e 240 de grao medio.